Document ID: 32008D0860

KOMMISSIONENS BESLUTNING
af 29. oktober 2008
om EF-tilskud til medlemsstaternes 2008-programmer for fiskerikontrol, -inspektion og -overvågning
(meddelt under nummer K(2008) 6262)
(2008/860/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (1), særlig artikel 21, og
ud fra følgende betragtninger:
(1)
Medlemsstaterne har sendt Kommissionen deres fiskerikontrolprogrammer for 2008 sammen med ansøgninger om EF-tilskud til udgifterne til gennemførelse af projekterne i disse programmer.
(2)
Der kan ansøges om EF-tilskud til de foranstaltninger, der er nævnt i artikel 8, litra a), i forordning (EF) nr. 861/2006.
(3)
Ansøgninger om EF-tilskud skal være i overensstemmelse med reglerne i Kommissionens forordning (EF) nr. 391/2007 (2).
(4)
Der bør fastsættes maksimumsbeløb og satser for EF-tilskuddet inden for de grænser, der er fastsat i artikel 15 i forordning (EF) nr. 861/2006, samt betingelser for ydelse af dette tilskud.
(5)
Automatiske lokaliseringsanordninger skal for at være støtteberettigede opfylde kravene i Kommissionens forordning (EF) nr. 2244/2003 af 18. december 2003 om gennemførelsesbestemmelser vedrørende satellitbaserede fartøjsovervågningssystemer (3).
(6)
Foranstaltningerne i denne beslutning er i overensstemmelse med udtalelse fra Komitéen for Fiskeri og Akvakultur -
VEDTAGET FØLGENDE BESLUTNING:
Artikel 1
Genstand
Ved denne beslutning fastsættes det, at der for 2008 kan ydes EF-tilskud til medlemsstaternes udgifter i 2008 til gennemførelse af overvågnings- og kontrolordningerne under den fælles fiskeripolitik, jf. artikel 8, litra a), i forordning (EF) nr. 861/2006. I beslutningen fastsættes også størrelsen af EF-tilskuddet til hver medlemsstat, EF-tilskudssatsen og betingelserne for ydelse af sådant tilskud.
Artikel 2
Afvikling af uindfriede forpligtelser
Medlemsstaterne sørger for at foretage alle betalinger, hvoraf der kræves refusion, inden den 30. juni 2012. Medlemsstaters betalinger foretaget efter denne dato kan ikke refunderes. EF-bevillingerne i forbindelse med denne beslutning vil blive frigjort senest den 31. december 2013.
Artikel 3
Ny teknologi og it-net
Til anskaffelse og installation af samt teknisk bistand til computerteknologi og etablering af it-net, så dataudvekslingen i forbindelse med overvågning og kontrol af fiskeri bliver effektiv og sikker, ydes der et tilskud på 50 % af de støtteberettigede udgifter inden for de grænser, der er fastsat i bilag I.
Artikel 4
Automatiske fartøjslokaliseringsanordninger
1. Til anskaffelse og installation om bord på fiskerfartøjer af automatiske lokaliseringsanordninger, der gør det muligt for fartøjsovervågningscentre at fjernovervåge fiskeriet ved hjælp af et fartøjsovervågningssystem (FOS), ydes der et tilskud på højst 4 500 EUR pr. fartøj inden for de grænser, der er fastsat i bilag II.
2. Inden for den beløbsramme på 4 500 EUR, der er fastsat i stk. 1, ydes der for de første 1 500 EUR af de støtteberettigede udgifter et tilskud på 100 %.
3. EF-tilskuddet til de støtteberettigede udgifter mellem 1 500 EUR og 4 500 EUR pr. fartøj kan højst udgøre 50 % af disse udgifter.
4. Automatiske lokaliseringsanordninger skal for at være støtteberettigede opfylde kravene i forordning (EF) nr. 2244/2003.
Artikel 5
Elektronisk registrerings- og indberetningssystem
Til anskaffelse og installation af og teknisk bistand til et elektronisk registrerings- og indberetningssystem (ERS) i et fiskeriovervågningscenter, så dataudvekslingen i forbindelse med overvågning og kontrol af fiskeri bliver effektiv og sikker, ydes der et tilskud på 50 % af de støtteberettigede udgifter inden for de grænser, der er fastsat i bilag III.
Artikel 6
Elektroniske registrerings- og indberetningsanordninger
1. Til udgifterne til anskaffelse og installation om bord på fiskerfartøjer af ERS-anordninger, der muliggør elektronisk registrering og indberetning af fiskeri til et fiskeriovervågningscenter, ydes der et tilskud på højst 4 500 EUR pr. fartøj inden for de grænser, der er fastsat i bilag IV.
2. Til anskaffelse og installation om bord på fiskerfartøjer af ERS-anordninger ydes der et tilskud til udgifterne på 75 %, dog højst 4 500 EUR som anført i stk. 1.
3. For at være støtteberettigede skal ERS-anordningerne opfylde kravene i Rådets forordning (EF) nr. 1966/2006 (4) og Kommissionens forordning (EF) nr. 1566/2007 (5).
Artikel 7
Pilotprojekter
Til pilotprojekter vedrørende ny kontrolteknologi ydes der et tilskud på 50 % af de støtteberettigede udgifter inden for de grænser, der er fastsat i bilag V.
Artikel 8
Uddannelse
Til uddannelses- og udvekslingsprogrammer for offentligt ansatte med ansvar for overvågnings- og kontrolopgaver på fiskeriområdet ydes der et tilskud på 50 % af de støtteberettigede udgifter inden for de grænser, der er fastsat i bilag VI.
Artikel 9
Vurdering af udgifter
Til indførelse af et system til vurdering af udgifterne til kontrol af den fælles fiskeripolitik ydes der et tilskud på 50 % af de støtteberettigede udgifter inden for de grænser, der er fastsat i bilag VII.
Artikel 10
Seminarer og medieværktøjer
Til initiativer som f.eks. seminarer og medieredskaber, der skal gøre fiskere og andre aktører, såsom kontrollører, offentlige anklagere og dommere, samt den brede offentlighed mere bevidste om nødvendigheden af at bekæmpe uansvarligt og ulovligt fiskeri, og seminarer og medieredskaber vedrørende gennemførelsen af den fælles fiskeripolitiks regler ydes der et tilskud på 75 % af de støtteberettigede udgifter inden for de grænser, der er fastsat i bilag VIII.
Artikel 11
Skibe og luftfartøjer til fiskerikontrol
1. Til anskaffelse og modernisering af skibe og luftfartøjer, som de kompetente myndigheder i medlemsstaterne anvender til kontrol og overvågning af fiskeri, ydes der et tilskud på 50 % af medlemsstaternes støtteberettigede udgifter inden for de grænser, der er fastsat i bilag IX.
2. Tilskuddet, der er fastsat i bilag IX for hver medlemsstat, beregnes på basis af en erklæring fra medlemsstaternes om, i hvilket omfang de har gjort brug af de pågældende skibe og luftfartøjer, udtrykt i procent af skibenes og luftfartøjernes samlede årlige aktivitet.
Artikel 12
Denne beslutning er rettet til medlemsstaterne.
Udfærdiget i Bruxelles, den 29. oktober 2008.

Labels: 11
8
6
12
15